**Moj životni put**

Put… Cilj… Putem do cilja… Uspjeh… Svaki čovjek ima svoj životni put. Nečiji je lagan, nečiji težak. Čovjek se rodi da bi postao netko, nešto. Korača putem koji ga može dovesti do željenog cilja ako se potrudi.

Od malih nogu u glavi imam zacrtan svoj životni put koji mogu nazvati i nogometni put. Od četvrte godine lopta mi je sve. Moja omiljena igračka, najbolja prijateljica. Nisam još ni hodao, a već sam se mučio šutnuti loptu. Igrao sam s tatom, mamom, bratom, sa svima koji su bili u blizini, ali obavezno i loptom. Rastao sam, očvrsnuo i počeo trenirati. Teško da možete vidjeti dječaka od pet godina kako trenira s velikim dečkima. Nije lako ni zamisliti, ali tako sam počeo. U mojem selu nije bilo sportskih aktivnosti za djecu od 5 godina pa sam nagovorio roditelje da me odvedu na trening s dečkima koji su bili i do deset godina stariji od mene. Znali su kolika je moja želja za nogometom pa su me pratili na treninzima. Dečki su se prema meni super ponašali, pazili su na mene jer sam bio duplo manji od njih. Trenirao sam tamo kratko jer se formirala Škola nogometa „Petica“ gdje sam nastavio trenirati sa svojim vršnjacima. Jako lijepo razdoblje u mom životu. To je nogometna škola pet udruženih sela. Međutim, na utakmicama smo bili slabiji od svih, gubili po 15:0, no to se nakon nekog vremena promijenilo. Napredovali smo, itekako. Nakon te jako loše sezone slijedile su tri odlične sezone u kojima smo bili prvaci. Ništa od toga ne bi bilo da nismo naporno radili, učili i bili uporni. Dok napreduješ, uvijek te netko vidi, primjećuje tvoj talent, tvoju volju. Zahvaljujući mom trudu i radu, vidjeli su me ljudi za koje tada nisam ni znao. Pozvali su me da zajedno s dvanaestoricom mladih međimurskih nogometaša sudjelujem na međunarodnom turniru. Tako sam dobio mogućnost putovati na drugi kontinent i posjetiti Japan. Jedno neprocjenjivo iskustvo. Ovaj put ne mislim na nogomet. Upoznao sam njihovu kulturu, njihove običaje i nove prijatelje – Japance. Nakon Japana nastavio sam svoj zacrtani put…

Igrao sam na mnogim turnirima, na dosta njih dobio sam nagrade za najboljeg igrača ili najboljeg strijelca. Otac mi je uvijek govorio: „Daj sve od sebe, nikad ne znaš tko te gleda!“ To je živa istina i uvijek mi je u glavi. Da nisam na svakom treningu, svakoj utakmici, svakom turniru davao sve od sebe, ne bi me primijetili ljudi iz Osijeka, Hajduka, Dinama, Slaven Belupa. S Hajdukom sam bio na raznim turnirima, na treninzima tijekom praznika, ali tamo se nisam osjećao ugodno. Nisam bio ono dijete iz grada, sin doktora ili poduzetnika, bio sam dijete sa sela. Vratio sam se među svoje dečke. Trenirao sam dalje u istom klubu u svom zavičaju, u istom ritmu, sve dok jednog dana nije stigao poziv iz Nogometnog kluba „Osijek“. Pozivaju mene, uistinu! Zovu me na treninge, žele da idem s njima na turnire i prijateljske utakmice. I eno me! Tamo sam osjetio da je to pravo mjesto i da je to klub u kojem želim igrati. Tamo sam osjetio ono što je prije nedostajalo – prihvaćanje i zajedništvo, bez predrasuda. Tamo sam bio kao i ostali dečki.

U međuvremenu sam prešao u Nogometnu školu „Međimurje-Čakovec“ gdje još uvijek igram i to za stariju ekipu u 1. HNL. U Osijek odlazim samo povremeno jer još uvijek ovdje pohađam školu. Da ne bi bilo zabune – i u školi se također trudim, ide mi odlično, skoro kao u nogometu. No svaki put kad bih došao iz Osijeka, čekao sam da me pozovu natrag. Vraćao sam se kući obogaćen novim iskustvom i još čvršćom spoznajom da je to klub u kojem želim igrati u budućnosti. Sada brojim mjesece s nadom da čim prije prođu, čekam ljeto i vrijeme da odem tamo. Da, preselit ću se, tamo ću nastaviti i školovanje. Znam, bit će mi vjerojatno teško, ali svaki novi početak je težak. Snaći ću se sigurno jer već poznajem grad, prijatelje, ljude. Veselim se svom životnom putu u gradu koji mi je prirastao srcu i među prijateljima koji su me prihvatili ovakvog kakav jesam. Prije nekoliko mjeseci dobio sam poziv i iz zagrebačkog Dinama, čovjek iz Dinama svaki tjedan zove moje roditelje da dođem igrati za njih, ali ja sam odabrao Osijek. Ipak, otići ću na par treninga u Dinamo sad kroz uskrsne praznike jer je tako dogovoreno, ali moj odabir je samo Osijek.

Puno toga sam dosad vidio, puno naučio, obišao mnoga mjesta, ali ne ostajem na tome. Želim postići mnogo više. Želim ostvariti svoj cilj koji mi je u glavi od malena. Svjestan sam kako treba puno rada i znoja da bih u tome uspio, ali neću odustati, ni od čega ne odustajem. Znam da se svi moji već ponose sa mnom, no želim pokazati još više. Moj cilj, moj život je nogomet, ne odustajem dok ne ostvarim što je više moguće i da kažem sam sebi: „Bravo, došao si do kraja, sada tu i ostani.“ Uvijek ostajem na zemlji i ne dižem se u nebesa, iako me treneri hvale i govore da sam najbolji igrač u ekipi. Kritiku prihvaćam, kao i pohvalu, i mislim da je to ispravan način do uspjeha. Tako sam naučio od roditelja.

Niko Košir

7. razred

Osnovna škola dr. Ivana Novaka Macinec

Mentor**:** Sandra Logožar